Informācija plašsaziņas līdzekļiem

25.03.2025.

**SĀKAS SVĒTKU NOSLĒGUMA KONCERTA KORU KOPREPERTUĀRA KONKURSA II KĀRTA**

**2025. gada 25. martā sākas koru koprepertuāra apguves konkursa II kārta, gatavojoties XIII Latvijas Skolu jaunatnes dziesmu un deju svētkiem – Noslēguma koncertam “TE-AUST”.**

Laikā no 25. marta līdz 28. aprīlim repertuāra apguves konkurss norisināsies 28 vietās Latvijā. Koprepertuāru apgūst un Svētkiem gatavojas vairāk nekā 12400 dziedātāju no 309 koriem. Kordziedātāju sniegumu vērtēs astoņi kordziedāšanas eksperti, diriģenti: Kaspars Ādamsons, Gints Ceplenieks, Lauris Goss, Mārtiņš Klišāns, Māris Sirmais, Jevgeņijs Ustinskovs, Romāns Vanags, Edgars Vītols.

“*Kori ļoti atbildīgi gatavojas XIII Latvijas Skolu jaunatnes dziesmu un deju svētkiem, kas šajā vasarā norisināsies Rīgā. Prieks par katru dziedātāju, kas apgūst koncerta repertuāru un īpašs paldies ikkatram kora diriģentam par milzīgo darbu, kas ieguldīts vedot bērnus un jauniešus kormūzikas pasaulē. Lai visiem skanīgas balsis un lepnums par paveikto!*”, novēl Valsts izglītības attīstības aģentūras koru un vokālo ansambļu eksperte Antra Strikaite.

Sešu nedēļu laikā žūrija mēros ceļu uz 28 dažādām konkursa norises vietām visā Latvijā, nobraucot aptuveni 3000 kilometru. Žūriju uz skatēm nogādās Svētku atbalstītāja SIXT auto nomas automašīnas. Savukārt Svētku atbalstītājs “Kārums” ir parūpējies par sveicienu katram konkursa dalībniekam.

**Kori XIII Latvijas skolu jaunatnes dziesmu un deju svētkos**:

XIII Latvijas skolu jaunatnes dziesmu un deju svētkos **Noslēguma koncerts “TE-AUST” notiks 12. un 13. jūlijā Mežaparka Lielajā estrādē “Sidraba birzs”.** Noslēguma koncerta programmā iekļautas 23 dziesmas, kuras veidojuši dažādu paaudžu mūsdienu komponisti, kuri saviem skaņdarbiem izvēlējušies gan ievērojamu dzejnieku rakstītās rindas, gan latviešu tautasdziesmu virknējumus. Līdzās labi zināmiem skaņdarbiem programmā vietu atraduši dažādu mūzikas žanru un stilu jaundarbi. Līdz ar koriem koncertā piedalīsies deju kolektīvi, pūtēju orķestri un folkloras kopas, solisti un instrumentālā grupa. Svētku koncertā piedalīsies Goda virsdiriģenti Arvīds Platpers, Jānis Erenštreits un Jēkabs Ozoliņš un virsdiriģenti: Kaspars Ādamsons, Ilze Balode, Aira Birziņa, Jurģis Cābulis, Līga Celma-Kursiete, Gints Ceplenieks, Eduards Grāvītis, Mārtiņš Klišāns, Māris Sirmais, Rudīte Tālberga, Jevgeņijs Ustinskovs, Romāns Vanags, Edgars Vītols.

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris - Rīgas valstspilsētas pašvaldība. Svētkus atbalsta lieldraugi *Swedbank* un *LMT*, atbalstītāji – *Elektrum*, *Kārums*, *LIDO*, *Latvijas* *finieris*, *SIXT,* pakalpojumu un produktu partneri – *Laima*, *Selga*, *Coffee* *Address*, *Samsung*, *Akropole*, padomdevējs - *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@nacgavilet.lv

Tālr. +371 29181396